তারপর আল্লাহু আকবার বলে সিজদায় যাবে। সিজদা অবস্থায় বলবে সুবহানা রাব্বিয়াল আলা -আমি শ্রেষ্ঠতম প্রতিপালকের পবিত্রতা বর্ণনা করছি। এ অবস্থায় দৃষ্টি থাকবে নাকের দিকে। রাসুল সা. বলেছেন, বান্দা নীরব নিস্তদ্ধ সিজদার চেয়ে আল্লাহর উত্তম নৈকট্য অন্য কিছুর দ্বারা অর্জন করে না। এবপর সোজা হয়ে বসে স্থির ভাবে বলবে  আল্লাহুম্মাগফিরলী ওয়ার হামনী -হে আল্লাহ্ আমাকে ক্ষমা কর এবং আমার প্রতি রহম কর। এখানেও তোমাকে সম্পূর্ণ সোজা হয়ে বসতে হবে এবং দৃষ্টি থাকবে কোলের উপর। বাম পায়ের পাতার উপর বসবে আর ডান পায়ের সম্মুখ তালু মাটিতে রেখে গোড়ালী খাড়া থাকবে, হাতের আঙুল গুলো হাটুর উপর থাকবে স্বাভাবিকভাবে, আর পায়ের আঙুলগুলো কিবলার দিকে করে রাখার নিয়ম, এসবের অন্যথা হলে তোমার সালাত ত্রুটিপূর্ণ হলো। তারপর দ্বিতীয় সিজদায় যেয়ে আবার ৩ বা ততোধিকবার বলবে সুবহানা রাব্বিয়াল আলা - আমি শ্রেষ্ঠতম প্রতিপালকের পবিত্রতা বর্ণনা করছি। তারপর  আল্লাহু আকবর বলে সোজা হয়ে দাঁড়িয়ে যাবে। এভাবেই তোমার প্রতি রাকাত সালাত আদায় হবে।